ราคาข้าวยางพาราเดือนพ.ค.ดีขึ้น
ศูนย์วิจัย ธ.ก.ส. คาดการณ์ราคาสินค้าเกษตรเดือนพ.ค. ทั้ง ข้าวเปลือกเจ้า ข้าวเปลือกหอมมะลิ และยางพารา ราคาเพิ่มขึ้น
5 พ.ค. 2562

ศูนย์วิจัย ธ.ก.ส. คาดการณ์ราคาสินค้าเกษตรเดือนพ.ค. ทั้ง ข้าวเปลือกเจ้า ข้าวเปลือกหอมมะลิ และยางพารา ราคาเพิ่มขึ้น
​นายสมเกียรติ กิมาวหา ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงสถานการณ์ราคาสินค้าเกษตรเดือนพ.ค. 2562 ที่จัดทำโดย ศูนย์วิจัยและพัฒนานวัตกรรม ธ.ก.ส. คาดการณ์ว่า ราคาสินค้าเกษตรที่มีแนวโน้มปรับตัวสูงขึ้น ได้แก่ ข้าวเปลือกเจ้าความชื้น 15% ราคาจะเพิ่มขึ้นจากเดือนก่อน 0.11-1.58% อยู่ที่ราคา 7,837-7,952 บาท/ตัน เพราะภาวะภัยแล้งทำให้ผลผลิตข้าวนาปรังเสียหาย ทำให้ปริมาณออกสู่ตลาดลดลง
ด้านข้าวเปลือกหอมมะลิ ราคาจะเพิ่มขึ้นจากเดือนก่อน 0.17-0.48% อยู่ที่ราคา 15,665-15,711 บาท/ตัน ข้าวเปลือกเหนียวเมล็ดยาว ราคาจะเพิ่มขึ้นจากเดือนก่อน 0.36-0.53% อยู่ที่ราคา 10,683-10,702 บาท/ตัน เนื่องจากความกังวลจากภาวะภัยแล้ง ทำให้ผู้ประกอบการค้าข้าวต้องการเก็บข้าวไว้ในสต็อกเพิ่มขึ้น
ด้านยางพาราแผ่นดิบ ราคาจะปรับตัวเพิ่มขึ้นจากเดือนก่อน 0.19-2.44% อยู่ที่ราคา 45.52-46.55 บาท/กก. เนื่องจากยังอยู่ในช่วงฤดูยางพาราผลัดใบ และมาตรการจำกัดการส่งออกยางพาราของประเทศไทย อินโดนีเซีย และมาเลเซีย ทำให้ปริมาณผลผลิตในตลาดโลกลดลง